На основу члана 17. и члана 19. став 1. Закона о јавном информисању и медијима („Службени гласник Републике Србије“, број: 83/2014, 58/15 и 12/16-аутентично тумачење), члана 68. Статута Општине Владичин Хан („Службени гласник Пчињског округа 21/08 I 89/09 и службени гласник града Врања брoj: 11/2013), члана 4. Одлуке о буџету Општине Владичин Хан за 2017. годину („Службени гласник града Врања“, број: 43/16), члана 30. Одлуке о Општинском већу Општине Владичин Хан („Службени гласник Пчињског округа", бр. 23/08) члана 51. Пословника Општинског већа Општине Владичин Хан („Службени гласник града Врања“, број:40/13) и Одлуке Општинског већа број 06-10/1/2017-01 о расписивању јавног позива за суфинансирање пројеката из буџета Општине Владичин Хан ради остваривања јавног интереса у области јавног информисања за 2017. години, Општинско веће Општине Владичин Хан, на седници одржаној 24.01.2017. године, расписало је

**Ј А В Н И П О З И В**

**ЗА УЧЕШЋЕ НА КОНКУРСУ**

 **ЗА СУФИНАНСИРАЊЕ ПРОЈЕКАТА ИЗ БУЏЕТА ОПШТИНЕ ВЛАДИЧИН ХАН РАДИ ОСТВАРИВАЊА ЈАВНОГ ИНТЕРЕСА У ОБЛАСТИ ЈАВНОГ ИНФОРМИСАЊА У 2017. ГОДИНИ**

 **I Намена средстава за остваривање јавног интереса**

 Конкурс за суфинансирање пројеката за остваривање јавног интереса у области јавног информисања на територији Општине Владичин Хан у 2017. години (у даљем тексту: Конкурс) расписује се за суфинансирање пројеката **производње медијских садржаја.** Средства се одобравају за реализацију пројеката увођења, побољшања или проширења програмских садржаја у новинама и електронским медијима које се дистрибуирају или емитују на територији Општине Владичин Хан и од посебног су значаја за јавно информисање грађана, укључујући и интернет странице уписане у регистар медија.

Конкурс се расписује са циљем да медији буду средство информисања, едукације, дијалога и партиципације грађана у остваривању приоритета дефинисаних стратешким документима, као и у циљу информисања јавности о актуелним дешавањима од значаја за живот свих грађана Владичиног Хана:

1. Медијски садржаји који доприносе афирмацији интерактивног учешћа грађана у побољшању рада локалне самоуправе;

 2. Медијски садржаји значајни за привредни развој и стварање повољног привредног амбијента на територији Општине Владичин Хан;

3. Медијски садржаји из области образовања и науке који афирмишу рад образовних институција Општине Владичин Хан ;

4. Медијски садржаји у области културе и очувања културног наслеђа Општине Владичин Хан;

5. Медијски садржаји намењени младима, који промовишу стручна и научна достигнућа, здрав начин живота, ненасиље и значај спорта на територији Општине Владичин Хан;

6. Медијски документарно – образовни садржаји у домену људских права и слобода – право на рад (програмски садржаји о родној равноправности, запошљавању, старим занатима, траженим образовним профилима, иновацијама и програмима у области запошљавања);

7. Специјализовани медијски садржај едукативног типа из области пољопривреде и руралног развоја на територији сеоског подручја Општине Владичин Хан;

8. Специјализовани медијски садржај едукативног типа из области борбе против корупције, као и истраживачки медијски програми у области борбе против корупције;

9. Медијски садржаји значајни за очување идентитета националних мањина које живе на територији Општине Владичин Хан;

10. Медиjски садржаји значајни за инклузију особа са инвалидитетом на територији Општине Владичин Хан;

11. Медијски садржаји посвећени енергетици, комуналним темама, као и промовисању енергетске ефикасности и примера добре праксе на територији Општине Владичин Хан;

12. Медијски садржаји из области заштите животне средине (едукативни програми, промоција и заштита природних ресурса Владичиног Хана и околине);

13. Информативно – образовни медијски садржаји из области безбедности и унапређења стања безбедности на територији Општине Владичин Хан.

**II Износ средстава опредељених за конкурс**

 Одлуком о расписивању јавног позива за суфинансирање пројеката из буџета Општине Владичин Хан ради остваривања јавног интереса у области јавног информисања за 2017. годину, коју је донело Општинско веће Општине Владичин Хан, дана 24.01.2017. године, под бројем: 06-10/1/2017, средства у износу од **2.500.000,00** динара намењена су за конкурс за суфинансирање пројеката производње медијских садржаја из области јавног информисања.

 **III Право учешћа на конкурсу има:**

 1)издавач медија који је уписан у Регистар медија, односно Регистар јавних гласила Агенције за привредне регистре;

 2)правно лице, односно предузетник који се бави производњом медијских садржаја и који приложи доказ да ће суфинансирани медијски садржај бити реализован путем медија.

 - Право учешћа на конкурсу немају издавачи медија који се финансирају из јавних прихода.

 Под медијем се, у смислу Закона о јавном информисању и медијима, подразумевају дневне и периодичне новине, сервисне новинске агенције, радио програм и телевизијски програм и електронска издања тих медија, као и самостална електронска издања (уређивачки обликоване интернет странице или интернет портали), регистровани у Регистру медија, у складу са Законом.

На конкурсу се може учествовати само са једним пројектом.

Пројекат, у смислу Закона, подразумева заокружену програмску целину или део целине (жанровски и временски) којом се доприноси остваривању јавног интереса у области јавног информисања.

Издавач више медија може конкурисати по једним пројектом за сваки медиј.

Максимални износ који се може доделити по једном пројекту је 80% вредности пројекта.

Конкурс се расписује за суфинансирање пројеката чија реализација траје до 31.12.2017. године.

**IV Критеријуми за оцену пројекта**

-Критеријуми на основу којих ће се оцењивати пројекти пријављени на Конкурс:

 1. Мера у којој је предложена пројектна активност подобна да оствари општи јавни интерес у области јавног информисања:

 1.1. у којој мери су предложена пројектна активност и изложени циљеви реализације релевантни за остваривање намене конкурса;

 1.2. у којој мери је вероватно да ће предложене пројектне активности довести до остваривања постављеног циља (могу се утврдити на основу начина на који је објашњена веза између активности и циљева, прецизности индикатора успеха, квалитета предложеног метода евалуације, претходног искуства кључних чланова пројектног тима и других чинилаца које може да одреди орган који расписује конкурс);

 1.3. у којој мери однос између предложених трошкова и очекиваних резултата указује да би коришћењем буџетских средстава на најрационалнији начин био остварен јавни интерес.

 2. Мера пружања веће гаранције привржености професионалним и етичким медијским стандардима.

 2.1. да ли су учеснику конкурса изречене мере од стране државних органа, регулаторних тела или тела саморегулације у последњих годину дана, због кршења професионалних и етичких стандарда;

 2.2. доказ о томе да су након изрицања казни или мера предузете активности које гарантују да се сличан случај неће поновити.

 - Специфични критеријуми:

1. Кадровски потенцијал и техничка опремљеност подносиоца пројекта;

 2. Искуство и континуитет у производњи медијских садржаја дефинисаних конкурсом;

3. Заступљеност медијских садржаја дефинисаних конкурсом у предложеном пројекту (дужина радио и тв програма, број страница са текстовима у новинама и на интернет порталима и сл.),

**V Рокови**

Пријаве на конкурс подносе се у року од 15 дана од дана објављивања у дневном листу и на званичној интернет презентацији Општине Владичин Хан, на адреси: [www.vladicinhan.org.rs](http://www.vladicinhan.org.rs). Неблаговремене пријаве, као и пријаве учесника конкурса који није поднео ниједан прописани документ наведен у јавном позиву, осим обрасца за пријаву, неће бити узетe у разматрање.

Одлуку о расподели средстава доноси Oпштинскo веће Општине Владичин Хан, на основу образложеног предлога Комисије, у року до 15 дана од дана закључења Конкурса. Одлука о расподели средстава се доноси у форми решења и Општинско веће скенирано решење доставља сваком учеснику Конкурса у електронској форми и објављује га на свом веб-сајту.

На основу решења о расподели средстава, у име општине Председник Општине закључује уговор са корисницима средстава, који је основ за праћење реализације суфинансираног пројекта. Корисник средстава је дужан да Извештај о реализацији пројекта, у форми наративног и финансијског извештаја, у року од 15 дана по истеку предвиђеног рока за реализацију пројекта, достави Општинском већу Општине Владичин Хан , на Обрасцу 2 – Наративни и финансијски извештај, који се може преузети са сајта града, на адреси: [www.vladicinhan.org.rs](http://www.vladicinhan.org.rs).

 Уз наведене прилоге, учесник конкурса који је добио буџетска средства је дужан да достави извештај о емитованим прилозима, емисијама, објављеним новинским чланцима, објављеним текстовима на сајту – који ће садржати за сваки прилог следеће информације: назив прилога/ текста; тема прилога/ текста; учесници прилога; емисија у којој је прилог емитован/ рубрика у новинама у којој је текст објављен.

**VI Документација која се прилаже**

Пријава се подноси путем образаца за учешће на конкурсу, који се могу преузети са сајта Општине Владичин Хан , на адреси: [www.vladicinhan.org.rs](http://www.vladicinhan.org.rs).

Образац 1 – Пријава за пројектно суфинансирање из области јавног информисања

Образац 1 – Табеле за пројектно суфинансирање из области јавног информисања

 Учесник Конкурса је обавезан да приложи и копије следећих докумената у једном примерку:

1.Решење о регистрацији правног лица или предузетника у Агенцији за привредне регистре;

2.Решење о пореском идентификационом броју (фотокопија ПИБ-а);

3. Решење о регистрацији из Регистра медија, односно Регистра јавних гласила у Агенцији за привредне регистре;

4. Дозвола за емитовање радио и/или ТВ програма издата од Регулаторног тела за електронске медије;

5.Оверена изјава/сагласност медија да ће програмски садржај бити емитован/објављен у том медију (обавезно само за правна лица и предузетнике регистроване за продукцију телевизијског и радијског програма),

6.Оверена изјава да учесник конкурса нема изречене мере од стране државних органа, регулаторних тела или тела саморегулације у последњих годину дана, због кршења професионалних и етичких стандарда;

7.Оверену изјаву о располагању одговарајућим техничким и кадровским капацитетима;

8.Потписану изјаву одговорног лица о броју стално запослених радника и хонорарних сарадника, са приказаном образовном структуром,

9. Доказ о редовном измиривању обавеза према Републици Србији - Извод из појединачне пореске пријаве за порез и доприносе по одбитку за месец који претходи месецу подношења пријаве за учешће на конкурсу;

10.Доказ о редовном измиривању локалних изворних прихода према јединици локалне самоуправе – уверење локалне пореске администрације са наведеним измиреним обавезама закључно са месецом који претходи месецу подношења пријаве за учешће на конкурсу.

 Подносилац пријаве је у обавези да наведену документацију достави у штампаној и електронској форми - на компакт диску (ЦД или ДВД), у затвореној коверти.

 Пријаве слати поштом на адресу: Општина Владичин Хан , Општинско веће Општине Владичин Хан, Улица Светосавска број 1, 17510 Владичин Хан , у затвореној коверти, насловљено са „Пријава по Јавном позиву за суфинансирање пројеката из буџета Општине Владичин Хан ради остваривања јавног интереса у области јавног информисања у 2017. години“ и са назнаком „НЕ ОТВАРАТИ“ или предајом у Услужном центру Општине Владичин Хан, на шалтеру број 1 - Писарница.

 **VII Позив за учешће у раду Комисије**

 Позивају се новинарска и медијска удружења да предложе чланове конкурсне комисије и медијски стручњаци заинтересовани за учешће у раду Комисије да се писаним путем обрате на адресу: Општина Владичин Хан, Општинско веће Општине Владичин Хан, Улица Светосавска 1, 17510 Владичин Хан , са назнаком: „Предлог за члана/чланове Комисије за суфинансирање пројеката за остваривање јавног интереса у области јавног информисања на територији Општине Владичин Хан у 2017. години“ или предајом у Услужном центру Општине Владичин Хан, на шалтеру број 1 - Писарница.

 Рок за достављање предлога за чланове Комисије исти је као и рок за подношење пријава на конкурс.

 Право на предлагање чланова имају новинарска и медијска удружења која су регистрована најмање 3 године пре датума расписивања конкурса.

 Чланове стручне Комисије именује Општинско веће Општине Владичин Хан и то из реда независних стручњака за медије и медијских радника који нису у сукобу интереса и не обављају јавну функцију.

 Додатне информације се могу добити радним данима, од 7 до 9 часова, на телефон 017/473-073.

**ОПШТИНСКО ВЕЋЕ ОПШТИНЕ ВЛАДИЧИН ХАН**

 **БРОЈ:06-10/3/2017-01**

  **П Р Е Д С Е Д Н И К,**

 **Горан Младеновић**